Document ID: 32007D0050

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 30ής Ιανουαρίου 2007
με την οποία επιτρέπεται στη Ρουμανία να εφαρμόσει μειωμένο συντελεστή ΦΠΑ σε ορισμένες υπηρεσίες υψηλής εντάσεως εργασίας που αναφέρονται στο άρθρο 106 της οδηγίας 2006/112/ΕΚ
(2007/50/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης του 2005 (1), και ιδίως το άρθρο 4 παράγραφος 3,
την πράξη προσχώρησης του 2005 (2), και ιδίως το άρθρο 55,
την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (3), και ιδίως το άρθρο 106,
την πρόταση της Επιτροπής,
Εκτιμώντας τα ακόλουθα:
(1)
Το Συμβούλιο μπορεί να επιτρέψει σ’ ένα κράτος μέλος να εφαρμόσει μειωμένο συντελεστή ΦΠΑ σε ορισμένες υπηρεσίες υψηλής εντάσεως εργασίας. Οι οικείες υπηρεσίες πρέπει, αφενός, να πληρούν τους όρους που προβλέπονται στην οδηγία 2006/112/ΕΚ και, αφετέρου, να αναφέρονται στο παράρτημα IV της οδηγίας αυτής.
(2)
Η οδηγία 2006/112/ΕΚ παρέτεινε την περίοδο εφαρμογής των μειωμένων συντελεστών ΦΠΑ έως τις 31 Δεκεμβρίου 2010. Τούτο επιτρέπει στα κράτη μέλη που επιθυμούν να κάνουν χρήση, για πρώτη φορά, της δυνατότητας που προβλέπεται στην εν λόγω οδηγία, και σε εκείνα που επιθυμούν να τροποποιήσουν τον κατάλογο των υπηρεσιών στις οποίες είχαν εφαρμόσει την εν λόγω διάταξη κατά το παρελθόν, να υποβάλουν την αίτησή τους στην Επιτροπή.
(3)
Με τον τρόπο αυτό επιδιώκεται να δοθεί σε όλα τα κράτη μέλη η δυνατότητα να συμμετάσχουν, υπό τους ίδιους όρους, στην πειραματική εφαρμογή των μειωμένων συντελεστών για τις υπηρεσίες υψηλής εντάσεως εργασίας. Επομένως, είναι σκόπιμο να παρασχεθεί στα προσχωρούντα κράτη, ήδη από την προσχώρησή τους στην Ευρωπαϊκή Ένωση, η ίδια δυνατότητα εφαρμογής μειωμένου συντελεστή ΦΠΑ για ορισμένες υπηρεσίες υψηλής εντάσεως εργασίας.
(4)
Με επιστολή της 31ης Μαρτίου 2006, η Ρουμανία υπέβαλε αίτηση εφαρμογής μειωμένου συντελεστή ΦΠΑ σε ορισμένες υπηρεσίες υψηλής εντάσεως εργασίας που καλύπτονται από την πειραματική εφαρμογή.
(5)
Για να διασφαλιστεί η ίση μεταχείριση μεταξύ των κρατών μελών, η παρούσα απόφαση εφαρμόζεται από την ημερομηνία έναρξης ισχύος της συνθήκης προσχώρησης της Βουλγαρίας και της Ρουμανίας.
(6)
Η παρούσα απόφαση δεν θα έχει επιπτώσεις στους ίδιους πόρους των Ευρωπαϊκών Κοινοτήτων που προέρχονται από τον ΦΠΑ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Σύμφωνα με το άρθρο 55 της πράξης προσχώρησης του 2005, σε συνδυασμό με τα άρθρα 106 και 108 της οδηγίας 2006/112/ΕΚ, επιτρέπεται στη Ρουμανία, από την ημερομηνία έναρξης ισχύος της συνθήκης προσχώρησης του 2005 και έως τις 31 Δεκεμβρίου 2010, να εφαρμόζει τους μειωμένους συντελεστές που προβλέπονται στο άρθρο 98 στις εξής υπηρεσίες, οι οποίες αναφέρονται στα σημεία 1 και 4 του παραρτήματος IV της οδηγίας 2006/112/ΕΚ:
α)
μικρές επισκευές ενδυμάτων και υφασμάτινων ειδών οικιακής χρήσης (περιλαμβανομένης της επιδιόρθωσης και της μετατροπής)·
β)
κατ’ οίκον φροντίδες.
Άρθρο 2
Η παρούσα απόφαση εφαρμόζεται από την ημερομηνία έναρξης ισχύος της συνθήκης προσχώρησης του 2005 και παύει να ισχύει στις 31 Δεκεμβρίου 2010.
Άρθρο 3
Η παρούσα απόφαση απευθύνεται στη Ρουμανία.
Βρυξέλλες, 30 Ιανουαρίου 2007.

Labels: 2
1
0
9
18